În ultimele zile, sute de mii de români au intonat imnul naţional în zeci de oraşe ale ţării. Fiecare voce e importantă, dar când vocile se unesc pe acelaşi ton, se aude adevărata frumuseţe a lor.

Europa FM le propune românilor un exerciţiu de intonare corectă a imnului “Deşteaptă-te române” şi le oferă suportul muzical.

În fiecare seară, la ora 22, pe frecvenţele din întreaga ţară, Europa FM va difuza varianta scurtă oficială a imnului naţional.

Ascultătorii care vor să cânte corect imnul naţional au posibilitatea de a face acest lucru ascultând radioul în căşti şi interpretând versurile variantei oficiale scurte, versuri disponibile sub forma unui fişier imagine .jpg ce poate fi descărcat de aici .

Semnalul radio FM poate fi captat cu tunerul FM al telefonului mobil sau orice alt mic radioreceptor cu căşti.

Posturile de radio în FM pot fi ascultate chiar şi în cele mai aglomerate locuri, acolo unde, de exemplu, telefonia mobilă nu mai funcţionează din cauza numărului prea mare de utilizatori sau a bruiajului.